Mai Mercado (KF), 2025-01-14:
»Jeg klipper dine fingre af, og jeg slår dig ihjel!«
Det var beskeden fra en kvinde til Liv Dyrhauge-Klargaard, som var advokat i en familieretssag.
Truslen faldt i et telefonopkald, og Liv anmeldte truslen til politiet, men politiet ville end ikke tage imod anmeldelsen.
Igennem flere år chikanerede og truede kvinden Liv.
Der var flere dødstrusler, 100 falske anklager til forskellige myndigheder og instanser og hundredvis af chikanerende telefonopkald til både Liv selv og det advokatkontor, hun arbejdede på.
Liv kunne altså ikke få lov til at anmelde truslerne, og hun kunne ikke få et tilhold til kvinden.
Men en dag kontakter kvinden Retten i Svendborg og truer med at kidnappe Livs børn, og den her gang er det retspræsidenten, som anmelder truslen.
Og nu tager politiet truslen alvorligt.
Kvinden bliver siden hen dømt for trusler mod Liv.
I sommeren 2023 blev advokat Jesper Håkonsson anmeldt til kommunen af sin egen klient for at have voldtaget sine egne børn – en anklage, der var falsk – fordi Jesper havde været forsvarer i en straffesag.
Det kom så langt ud, at Jesper blev nødt til at tale med sine børn om, hvordan klienten så ud, og instruere børnene i, at de skulle skynde sig at få fat på en lærer, hvis klienten mødte op på børnenes skole.
Jeg har talt med både Liv og Jesper.
De sidder oppe på tilhørerpladserne i dag, og de er stadig påvirket af, hvad truslerne gjorde ved dem og deres familier.
For både Jesper og Liv nævner, at de godt kan håndtere truslerne mod dem selv, og det var i virkeligheden også den debat, vi havde lige før: Måske er man også lidt mere hårdhudet.
Landsforeningen af Forsvarsadvokater har været i foretræde og har fortalt om flere eksempler, hvor familieretsadvokater og forsvarsadvokater er blevet truet og blevet chikaneret.
Den 16. november 2023 spurgte jeg justitsministeren, om han ville give den samme beskyttelse til forsvarerne.
Til det svarede han klart nej.
Han skrev: »Jeg anerkender, at advokater er centrale aktører i retssystemet, men de hensyn, der ligger bag straffelovens § 119, gør sig efter Justitsministeriets opfattelse ikke i samme grad gældende for advokater, der ikke tilhører gruppen af offentligt ansatte.
Jeg mener derfor, at den særlige beskyttelse i straffelovens § 119 ikke bør udvides ...«.
Det var sådan, ordene faldt.
Ministerens argumentation går altså på, at advokater i retssystemet ikke er offentligt ansatte, men det er jo en sandhed med modifikationer.
Hele handlingen, som foregår i en retssal, udføres jo på vegne af det offentlige og på vegne af staten.
Og når det gælder de beskikkede forsvarer, er de udpeget af retten og betalt af retten til at udføre et offentligt hverv.
Det betyder bl.a., at salæret til advokaten i første omgang bliver betalt af det offentlige.
« Det er altså advokater, der er udpeget af retten og udfører en opgave for retten og altså for det offentlige og er betalt af retten og det offentlige.
Så den sondring, som justitsministeren drager mellem private og offentligt ansatte, er dermed kunstig.
Så for at trække linjerne så skarpt op som overhovedet muligt, omhandler det her beslutningsforslag kun de beskikkede og altså ikke engang alle forsvars- og familieadvokater, men der er ikke nogen i den her sal, der skal være i tvivl om, at Det Konservative Folkeparti ønsker at beskytte alle forsvars- og familieadvokater, og vi synes, de alle skal være omfattet.
Men hvis man tager de beskikkede advokater, får vi altså den helt rene debat.